Document ID: 32005D0160

32005D0160
L 052/42
SLUŽBENI LIST EUROPSKE UNIJE
ODLUKA KOMISIJE
od 27. listopada 2004.
kojom se odobrava razmjena pisama između Ureda Ujedinjenih naroda za koordinaciju humanitarinih poslova (UNOCHA) i Komisije Europskih zajednica o njihovoj suradnji u okviru odgovora na nepogode (u slučaju istodobnih intervencija u nepogodom pogođenoj zemlji)
(Tekst značajan za EGP)
(2005/160/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice, a posebno njezin članak 302.,
budući da:
(1)
Uspostavljanje suradnje s Uredom Ujedinjenih naroda za koordinaciju humanitarnih poslova (UNOCHA) u području civilne zaštite i humanitarnih poslova odraz je dosljedne politike kojom se traže jači odnosi i suradnja s Ujedinjenim narodima, kako je istaknuto u komunikaciji Komisije Vijeću i Europskom parlamentu o „stvaranju djelotvornog partnerstva s Ujedinjenim narodima u području razvoja i humanitarnih aktivnosti” od 2. svibnja 2001. (1), kao i komunikaciji Komisije Vijeću i Europskom parlamentu pod nazivom „Europska unija i Ujedinjeni narodi: Izbor multilateralizma” od 10. rujna 2003. (2).
(2)
Na temelju iskustva iz prošlosti naglašena je potreba za uspostavom temeljnih načela daljnje suradnje i koordinacije između UNOCHA-a (uključujući njegov sustav reagiranja i instrumente koordinacije u izvanrednim situacijama) i Europske komisije (u okviru aktivnosti mehanizma civilne zaštite Zajednice, kako je utvrđeno u Odluci Vijeća 2001/792/EZ, Euratom (3) i aktivnosti ECHO-a - Ureda za humanitarnu pomoć Europske zajednice (4), u slučaju kada obje strane istodobno pružaju ili olakšavaju pomoć državi koju je pogodila prirodna nepogoda ili nepogoda izazvana ljudskim djelovanjem, u nastojanju za učinkovitom suradnjom, najvećeg mogućeg iskorištavanja raspoloživih resursa i izbjegavanja nepotrebnog udvostručavanja napora.
(3)
Komisija i UNOCHA u pregovorima su dogovorili tekst razmjene pisama o njihovoj suradnji u okviru odgovora na nepogode (u slučaju istodobnih intervencija u nepogodom pogođenoj zemlji), koji se predlaže za odobrenje,
ODLUČILA JE:
Jedini članak
1. Odobrava se razmjena pisama između Ureda Ujedinjenih naroda za koordinaciju humanitarnih poslova (UNOCHA) i Komisije Europskih zajednica o njihovoj suradnji u okviru odgovora na nepogode (u slučaju istodobnih intervencija u nepogodom pogođenoj zemlji) koja je sadržana u prilogu.
2. Član Komisije odgovoran za okoliš i član Komisije odgovoran za razvoj i humanitarnu pomoć, ili osobe koje su oni u tu svrhu odredili, ovlašteni su za potpisivanje razmjene pisama u ime Komisije Europskih zajednica.
Sastavljeno u Bruxellesu 27. listopada 2004.

Labels: 13
15
5
20